Az első futamon Hamilton rögtön nagy mérföldkőhöz érkezett: megszerezte 50. pole pozícióját, Ausztráliában pedig 5. alkalommal indulhatott az első rajtkockából. A rajtnál a két Ferrari a Mercedesek elé került. Hamilton a hatodik helyre esett vissza. A verseny vége felé Hamilton az élen álló Rosberg mögé került. A szezon második versenye a bahreini nagydíj volt, ahol a pole pozíciót megintcsak Hamilton kaparintotta meg. Egy ütközés miatt a brit hátrébb került, de a végére sikeresen visszaküzdötte magát a harmadik helyre. Kínában Rosberg szerezte meg a pole pozíciót, míg Hamilton az utolsó rajtkockából indult. Míg Rosberg az ausztrál Ricciardoval csatázott, addig Hamilton egyre jobb helyeken autózott. A 41. körben a brit már az 5. helyet tudhatta magáénak, hisz megelőzte Valtteri Bottast. Valamivel később kialakult egy csata az 5. helyért Massa, Hamilton és Räikkönen között. Az izgalmas küzdelemből a finn került ki győztesen. Oroszországban Hamiltonnak megint nem jött össze a tiszta időmérő, a pole pedig Rosbergé lett. Hamilton csak az utolsó körökre került közelebb Rosberghez, megelőzni azonban már nem tudta. Ennek ellenére viszont megint elért egy mérföldkövet: a pályafutása 90. dobogóját szerezte meg. Ugyanakkor Rosberg már zsinórban 4. győzelmét aratta. A brit már 43 pontos lemaradásban volt a 100 ponttal rendelkező Rosberghez képest.